Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: — a fogyasztóvédelemről szóló 1997. évi CLV. törvény 6. § f) pontjára — mely a szolgáltatás nyújtásának
Paragraph Index: 1986

1. A jegyzők, mint kiderült, sokszor bizonytalanok abban a tekintetben, hogy milyen jogszabályok alapján, milyen eljárást kell folytatni. Több jegyző is megkeresett minket azzal, hogy meghallgatta mindkét felet, az eljárás alapján a diszkrimináció vádját sem megerősíteni, sem megcáfolni nem tudja, és tanácstalan a továbbiakat illetően. A jegyzőket felvilágosítottuk a vonatkozó jogszabályokról és a követendő eljárásról. Az egyik település jegyzője vitatta, hogy kilátásba lehetne helyezni a szóban forgó kocsma ideiglenes bezárását egy egyszeri jogsértés miatt, szerinte ez csak folyamatosan — többszöri ellenőrzés és figyelmeztetés ellenére — fennálló jogsértés esetén alkalmazható szankció. Véleménye szerint a 4/1997 (I. 22.) Korm. rendelet 23/A. §-a egy konkrét cselekményt tilt (az üzlet dolgozói nem sérthetik a vásárlók személyiségi jogait), de a jogszabály erre vonatkozó szankciót nem tartalmaz. Az ügy végül is a jegyző közreműködése nélkül oldódott meg: a fogyasztóvédelmi főfelügyelőség ellenőrzése során kiderült, hogy a kocsma megszűnt. Becsületsértés vétsége miatt pedig bírósági eljárás indult. 2000/88/II. szám

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes